Minn għada, regoli ġodda tal-UE li jnaqqsu l-ispiża u l-formalitajiet għaċ-ċittadini li jgħixu barra minn pajjiżhom se jibdew japplikaw fl-Unjoni Ewropea kollha. Bħalissa, iċ-ċittadini li jmorru joqogħdu jew li qed jgħixu f'pajjiż ieħor tal-UE, iridu jiksbu timbru ta' awtentiċità (it-timbru tal-postilla) biex jippruvaw li d-dokumenti pubbliċi tagħhom (bħal ċertifikat tat-twelid, taż-żwieġ jew tal-mewt) huma awtentiċi. Dan huwa l-każ għal madwar 17-il-miljun ċittadin tal-UE. Skont ir-Regolament il-ġdid, dan it-timbru u l-proċeduri burokratiċi marbutin miegħu mhux se jkunu aktar meħtieġa meta jiġu ppreżentati dokumenti pubbliċi maħruġin minn pajjiż tal-UE lill-awtoritajiet ta' pajjiż ieħor tal-UE. Skont ir-regoli l-ġodda, iċ-ċittadini ma għadhomx meħtieġa jipprovdu traduzzjoni uffiċjali ġuramentata tad-dokument pubbliku tagħhom f'ħafna każijiet. Fl-istess ħin, ir-regolament jipprevedi salvagwardji b'saħħithom għall-prevenzjoni tal-frodi. “Din hija aħbar eċċellenti għaċ-ċittadini li jgħixu jew li jridu jgħixu f'pajjiż ieħor tal-UE,” qalet Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri. “Minn għada, mhux se jkun hemm iktar proċeduri burokratiċi li jieħdu ħafna ħin għaċ-ċittadini li jeħtieġu jippreżentaw dokument pubbliku biex jiżżewġu jew jibdew jaħdmu fil-pajjiż li jgħixu fih. Dan se jiffaċilita u jraħħas il-ħajja ta' kuljum ta' nies li qed jgħixu u jaħdmu f'pajjiż ieħor tal-UE.” Ir-regoli l-ġodda eliminaw għadd ta' proċeduri burokratiċi: Dan ir-regolament jirrigwarda biss l-awtentiċità ta' dokumenti pubbliċi, għalhekk l-Istati Membri se jkomplu japplikaw ir-regoli nazzjonali tagħhom rigward ir-rikonoxximent tal-kontenut u rigward l-effetti ta' dokument pubbliku li jinħareġ f'pajjiż ieħor tal-Unjoni. Sfond Madwar 17-il miljun ċittadin tal-UE jgħixu f'pajjiż ieħor tal-UE li mhuwiex tagħhom. Madwar żewġ miljun ċittadin huma vjaġġaturi transfruntiera li ta' kuljum jaħdmu jew jistudjaw f'pajjiż iżda jgħixu f'pajjiż ieħor. Ir-regoli kienu proposti mill-Kummissjoni Ewropea f'April 2013, wara rispons mingħand iċ-ċittadini li kien hemm proċeduri twal u kkumplikati. Ir-regoli ġew adottati f'Ġunju 2016. Pajjiżi tal-UE kellhom sentejn u nofs biex jadattaw ruħhom għas-simplifikazzjonijiet il-ġodda. Anness Ir-Regolament ikopri d-dokumenti pubbliċi fl-oqsma li ġejjin: - it-twelid - il-fatt li persuna tkun ħajja - il-mewt - l-isem - iż-żwieġ, inkluża l-kapaċità għaż-żwieġ u l-istat ċivili - id-divorzju, is-separazzjoni legali jew l-annullament taż-żwieġ - is-sħubija reġistrata, inkluża l-kapaċità li persuna tidħol fi sħubija reġistrata u fi status ta' sħubija reġistrata - ix-xoljiment ta' sħubija reġistrata, is-separazzjoni legali jew l-annullament ta' sħubija reġistrata - il-paternità u l-maternità - l-adozzjoni - id-domiċilju u/jew ir-residenza - in-nazzjonalità - il-kondotta nadifa u - id-dritt li wieħed jivvota u li joħroġ bħala kandidat fl-elezzjonijiet muniċipali u fl-elezzjonijiet għall-Parlament Ewropew. Ir-Regolament jintroduċi formoli standard multilingwi bħala għajnuna għat-traduzzjoni ta' dokumenti pubbliċi li għandhom x'jaqsmu ma': - it-twelid - il-fatt li persuna tkun ħajja - il-mewt - iż-żwieġ, inkluża l-kapaċità għaż-żwieġ u l-istat ċivili - is-sħubija reġistrata, inkluża l-kapaċità li persuna tidħol fi sħubija reġistrata u fi status ta' sħubija reġistrata - id-domiċilju u/jew ir-residenza u - il-kondotta nadifa. Mhux il-formoli standard kollha jinħarġu fl-Istati Membri kollha. Iċ-ċittadini jistgħu jiċċekkjaw liema formoli jinħarġu fil-pajjiż tal-UE tagħhom fuq il-Portal tal-Ġustizzja Elettronika. L-awtoritajiet pubbliċi jistgħu jniżżlu u jużaw il-formoli mill-Portal Ewropew tal-Ġustizzja Elettronika. Għal Aktar Informazzjoni Dokumenti pubbliċi inklużi l-formoli multilingwi fuq il-Portal tal-Ġustizzja Elettronika. Regolament dwar id-Dokumenti Pubbliċi